Woun ãb sĩejim,
Moiseeu Ẽwandam iek phã pʉatarr wajapcha ʉʉrkhaajem khʉʉn eem,
Nicodemo a thʉ̃r sĩerr.
Maan judionaan eem chi thethem ajim ĩchab.
Mag wounau edaar Jesús aig beewia irig,
—Maestro,
marau khaphʉ nʉmgui ajim,
chadcha Ẽwandamauta pʉ pʉijim,
ich iek marag jaaumkhĩir.
Í pʉ dʉi sĩewai merag chukhu simgui ajim,
jãg ag na õrau nem ooba aajempa pʉchdeu wau sim gaaimua.
Magba aawai ni ãbmuajã jãg pua nem wau simjo wauba nʉmgui ajim.
Magua mʉ pʉ aigta beejimgui ajim,
Ẽwandam chi Porkha sim aar jãga mʉ i dʉi chirsiju mʉchig khap jaaumkhĩir.
Magbaawai Jesuu irig,
—Pʉde ũrbarí,
mua pʉrʉg jaaukhimgui ajim:
Chi deeu eeupemjo thaababa sim chan pod Ẽwandam ichta chi Porkha sim aar oberbamgui ajim,
i chaai khaba sĩewai.
Magbaawai Nicodemoou irig jeeumamua,
—¿Pari jãga ya mʉg maach chi jooi chirʉm deeu thaababarju?
ajim.
¿Wa deeuta dich ãd bi ee dubju aai sĩwa ajim,
ũwaai thaababaag?
Magbaawai jũrr Jesuu deeu ũwaai,
—Ʉ̃hʉ̃,
mua chan sĩi thaabaa chaar thaaba nʉm jaauba chirʉmgui ajim.
Mua mag eeupemjo thaabaju a chirʉmʉn,
Juanau por choo simua jaaujerrjo Ẽwandam Akharag dich khĩirjug chi iiurig paapʉipi nʉmta jaau chirʉmgui ajim.
Magbam chan pod Ẽwandam sim aar oberbam,
agtha i den khaba sĩewai.
Maach ãdau maach thaaba nʉmʉn sĩi mʉig eegarpai wenʉrraagau.
Pari Ẽwandam Akhaar au nʉmuata deeu thaababarmjo nʉmʉn chadau jũrr ʉ̃gthar pawiajã ich mag wenʉrraagau ajim.
Pari mua mag pãach thumaam khʉʉnta deeu thaabaju aai nʉm a chirʉm ũrwia oob atcha jʉ̃gderraa amgui ajim.
Ẽwandam Akhaar au nʉmʉn phũ we thʉnʉmjota simgui ajim.
Phũun parhooba ich wem aig nem theeg juu urum ũurjem,
pari pod khaugba aajem,
jammuata urú wa jamagta ma.
Ich agjota simgui ajim,
Ẽwandam Akhaarjã õor ee sĩeicheewai.
Chi Akhaar bʉ̃ʉrjã ooba nʉm,
pari mag simuata ich iiu aawai eeu thaababarmjo maach khĩirjug chi iiurig paapäaijemgui ajim irig.
Magbaawai deeu ich Nicodemooupai Jesuug,
—Pua mag sim aig,
¿jãga aawaíuma?
ajim irig.
Magbaawai Jesuu irig magjim:
—¿Pʉʉta israelnaan ee maestro aawai õrau iigjemta mʉg mua Ẽwandam Akharauta khĩirjug ajaug paapäaijem jaau chirʉmjã khaugbata chirab?
Pʉde ũrbarí,
pʉrʉg jaaukhimgui ajim:
Maraun chadcha maachdeu khaphʉm nemta jaaunaa maach daúacha ootarrta jaaujem,
mamʉ pãrau ʉkhamapha nʉmgui ajim.
Magnaa irig,
Mʉig eegarm nemdampai mua jaau chirʉmjã pãrau ʉkhamapha nʉm,
¿jãga ʉkhaagauma ajim,
ya Ẽwandam khĩirjugcha mua pãachig jaaubaadeewai?
’Agtha iwiir ãbjã ʉ̃gthar Ẽwandam sim aar maba sim,
i khĩirjug khap aag;
ãba i aarmua beetarr wounaupaita Ẽwandam khĩirjugan khaphʉ simgui ajim,
õrag jawaag;
wajapcharan mʉch chi Emkhooi Iewaama.
Mʉch khabahab ajim,
Ẽwandam aarmua beetarr aawai deeu i aar maju.
Pari magaag atheyan,
israelnaan õor maba aajem ee jãg Moiseeu phe wai nʉrraawai Ẽwandamau irig bronce den nemkhõrkha waunaa pa gaai ʉ̃gthaa jiirjoppi jaautarrjo,
ich agjota ĩchab mʉch chi Emkhooi Iewaajã pa gaai jiirjopju aai chirʉmgui ajim,
magbarmua õor peerdʉju ayaa amkhĩir.
Wajapcharan mag nemkhõrkha wau sim pa gaai jiir wejorragta oobaawai monaaujerrjo,
chi mʉrʉgta ich peerdʉ aupi sim khʉʉn peerdʉwia Ẽwandam aarcha oberwia ich mag iiu sĩerrajugui ajim.
’Pari magaagta Ẽwandamau oowai mʉg durr gaaim khʉʉn thum ya chi okhoomta nʉm khaphʉ arr aawai,
ich garmuata am peerdʉ aum khõchgau mʉ ich Iewaa ãbpai khitʉmta am kõit thõmkhĩir pʉijimgui ajim,
magbarm gaaimua chi mʉrʉgta amach peerdʉ aupi nʉm khʉʉn chan okhooba,
mʉig eegarwejã ich denkhanaa ich aar oberwia ich mag ich dʉi wenʉrramkhĩir.
Ẽwandamau mʉ pʉitarr chan,
sĩi õor khaibag waupi jaaumkhĩir khaba,
sĩi am peerdʉ aumkhĩirta mʉ pʉijimgui ajim irig.
’Mʉch chi Ẽwandam Iewaa iekta ʉkhanaa mʉ ig sim woun chan Ẽwandamau isegwia khĩmie durr barpʉibam.
Pari ar mʉ igba sim chan ya sĩi barpʉijupaita simgui ajim,
ichdeu Ẽwandam Iewaa mʉchta ãbpai chitʉmta igba arr gaaimua ichdeupaita wir aig ich isegpi jaau simjo sĩewai.
Mag amachdeupai wir aig amach isegpimjo nʉmʉn,
nem khaigbamta waum khõchgau Ẽwandam Iewaa igba nʉm gaaimuau.
Amach mag nʉm gaaimuata mag õor peerdʉ awaag õtdau paa dʉnʉmjo chirʉm beewaijã mʉ igba nʉmgui ajim,
ich mag khĩchag eeta meraa nem wau nʉmjo naam khõchgau.
Maguata ar thum Ẽwandam dau na nem khaigba wau nʉm khʉʉnan jũrr mag õtdau paa dʉnʉmjo chirʉmta oomapha aajemgui ajim.
Mag mʉ oomapha naawaita mʉ igjã igba nʉm,
mag amach meraa nem wau nʉm khaugam ugua awia.
Pari magba ar jũrr nem wajapham appai waum khõsi aajem khʉʉnau chan mʉ isegba,
warag mag õtdau paa dʉnʉmjo chirʉmta iigjerramgui ajim,
Ẽwandamau khõsi simjota nem agcha wauju khaphʉnaa amachdeu mag wajapha nem wau nʉm bigaaum khʉʉnagjã khap amkhĩir.
Magta Jesuu Nicodemoog,
jãga Ẽwandamta chi Porkha sim aar ijã chiraimaju aai chirʉ́ a jaaujim.